ಮಂಕಿಪಾಕ್ಸ್ ಲಸಿಕೆ ಅಭಿವೃದ್ಧಿಗೆ ಟೆಂಡರ್ ಕರೆದ ಕೇಂದ್ರ ಸರ್ಕಾರ ನವದೆಹಲಿ: ವಿದೇಶಗಳಲ್ಲಿ ಮಾತ್ರವಲ್ಲದೇ ಭಾರತದಲ್ಲೂ ಮಂಕಿಪಾಕ್ಸ್ ಪ್ರಕರಣಗಳು ಹೆಚ್ಚುತ್ತಿರುವುದರಿಂದ ಮಂಕಿಪಾಕ್ಸ್ ವೈರಸ್ ವಿರುದ್ಧ ಲಸಿಕೆ ಅಭಿವೃದ್ಧಿಪಡಿಸಲು ಲಸಿಕೆ ತಯಾರಕರಿಂದ ಕೇಂದ್ರ ಸರ್ಕಾರ ಟೆಂಡರ್ಗೆ ಅರ್ಜಿ ಆಹ್ವಾನಿಸಿದೆ. ಮಂಕಿಪಾಕ್ಸ್ ವಿರುದ್ಧ ಲಸಿಕೆ, ಡಯಾಗ್ನೋಸ್ಟಿಕ್ ಕಿಟ್ಗಳ ಅಭಿವೃದ್ಧಿ, ಇನ್ವಿಟ್ರೋ ಡಯಾಗ್ನೋಸ್ಟಿಕ್ ಕಿಟ್ ತಯಾರಿಕೆಗಾಗಿ ಲಸಿಕೆ ಉತ್ಪಾದಕರಿಂದ ಸರ್ಕಾರ ಟೆಂಡರ್ ಕರೆದಿದೆ. ಆಸಕ್ತ ಲಸಿಕೆ ತಯಾರಿಕ ಕಂಪನಿಗಳು ಆಗಸ್ಟ್ 10ರ ಒಳಗಾಗಿ ಟೆಂಡರ್ ಸಲ್ಲಿಸಬಹುದು. ಮಂಕಿಪಾಕ್ಸ್ ರೋಗಿಗಳಿಗಾಗಿ ಕೇಂದ್ರ ಸರ್ಕಾರವು ಮಾರ್ಗಸೂಚಿಗಳನ್ನು ಬುಧವಾರ ಬಿಡುಗಡೆ ಮಾಡಿತ್ತು. 21 ದಿನಗಳ ಪ್ರತ್ಯೇಕವಾಸ, ಕಡ್ಡಾಯವಾಗಿ ಮಾಸ್ಕ್ ಧರಿಸುವುದು, ಕೈ ಸ್ವಚ್ಛತೆ, ಗಾಯಗಳನ್ನು ಗಾಳಿಗೆ ಆಡದಂತೆ ಸಂಪೂರ್ಣವಾಗಿ ಮುಚ್ಚಿಕೊಳ್ಳುವುದು ಮತ್ತು ಗಾಯಗಳು ಸಂಪೂರ್ಣ ಗುಣವಾಗುವವರೆಗೂ ಕಾಯುವುದು. ಇವು ಕೇಂದ್ರದ ಮಾರ್ಗಸೂಚಿಗಳಾಗಿವೆ. ದೆಹಲಿಯಲ್ಲಿ ಮಂಕಿಪಾಕ್ಸ್ನ ಒಂದು ಪ್ರಕರಣ ಪತ್ತೆಯಾಗಿದೆ. ಇದೂ ಸೇರಿ ದೇಶದಲ್ಲಿ ಒಟ್ಟು 4 ಪ್ರಕರಣಗಳು ದಾಖಲಾಗಿದೆ.